**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.08.2019, ora 08.00 – 23.08.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.08.2019, ora 7.00**

**RÂURI**

**Debitele au fost,** **în general, staționare**, exceptând cursul mijlociu şi inferior al Someșului și cursul superior al Oltului, unde au fost în scădere ușoară.

S-au înregistrat scurgeri pe versanți, torenți, pâraie și creșteri izolate de niveluri și debite pe unele râuri mici din vestul țării datorită precipitațiilor sub formă de aversă căzute în interval.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Teleajen, pe cursul inferior al Vedei și pe cursul superior al Ialomiței şi mai mici (sub 30% din normalele lunare) pe râurile din bazinele hidrografice: Tur, Lăpuș, Bistra, Moraviţa, Caraș, Nera, Bârlad, pe cursul superior al Siretului, pe unii afluenți ai Someșului Mic (Lonea, Fizeș), Crișului Negru (Valea Roșie, Holod, Teuz), Mureșului (Comlod, Iara, Vișa, Feernic, Domald, Secaș, Orăștie, Strei, Râul Mare, Râul Galben) şi pe afluenţii Prutului.

În interval au fost emise **5 atenţionări hidrologice** pentru fenomene imediate şi **2 avertizări hidrologice** pentru fenomene imediate.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi, în general, staționare**, exceptând cursul inferior al Someșului și cursul superior al Oltului, unde vor fi în scădere ușoară.

Sunt posibile creşteri izolate de niveluri şi debite pe unele râuri mici din zona montană, ca urmare a precipitaţiilor sub formă de aversă prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) **î**n intervalul 22-23.08.2019 **a fost staţionar, având valoarea de 2900 m3/s**, sub media multianuală a lunii **august (4300 m3/s).**

În aval de Porţile de Fier debitele au fost în scădere la Gruia şi pe sectorul Giurgiu – Tulcea şi în creștere pe sectorul Calafat - Zimnicea.

**Debitul la intrarea în ţară** (secţiunea Baziaş) **va fi în scădere (2800 m3/s).**

În aval de Porţile de Fier debitele vor în scădere pe sectoarele Gruia – Calafat şi Călăraşi – Tulcea şi în creștere pe sectorul Bechet – Olteniţa.

**2.** **Situaţia meteorologică în intervalul 22.08.2019, ora 08.00 –23.08.2019, ora 06.00**

**Este în vigoare informarea meteorologică nr. 81, conform căreia în data de 23.08.2019 cu precădere în sud se vor înregistra temperaturi maxime care vor atinge frecvent 35 de grade, iar izolat în jurul a 37 de grade, în special în Lunca Dunării.**

**În ţară** valorile termice au fost în scădere în cea mai mare parte a teritoriului, dar mai ales în jumătatea nordică a Moldovei, unde au devenit normale pentru această dată. În restul teritoriului ele au caracterizat în continuare o vreme călduroasă, caniculară în orele amiezii local în Oltenia, în vestul și în centrul Munteniei și izolat în Dobrogea. Totodată și disconfortul termic s-a menținut ridicat, iar indicele temperatură-umezeală (ITU) a atins sau a depășit ușor pragul critic de 80 de unități local în Muntenia și în Oltenia, pe arii restrânse în Banat, Crișana și Maramureș și cu totul izolat în Dobrogea. După-amiaza și seara în zona Carpaților Occidentali, în vestul Carpaților Meridionali și izolat în restul zonei montane și în Crișana au fost înnorări temporar accentuate, averse și descărcări electrice. Aversele au avut și caracter torențial, astfel că până la ora 06 s-au înregistrat cantități de peste 20...30 l/mp (până la 59 l/mp în județul Hunedoara). În restul teritoriului cerul a fost variabil, mai mult senin în regiunile sudice și sud-estice, dar a prezentat și unele înnorări în prima parte a zilei în jumătatea de nord a Moldovei. Vântul a suflat slab și moderat, cu unele intensificări în Moldova, în estul Munteniei și în Dobrogea, dar de scurtă durată și în timpul averselor. Temperaturile maxime s-au încadrat între 22 de grade la Rădăuți și 37 de grade la Calafat, Bechet și Băile Herculane. La ora 06.00 temperaturile au fost cuprinse între 8 grade la Întorsura Buzăului și 25 de grade la Șiria și Dumbrăvița de Codru.

**Observație:** de ieri, de la ora 06.00, au fost în vigoare 12 atenționări cod galben privind fenomene meteorologice periculoase imediate, 7 emise de SRPV Timișoara, 2 de SRPV Sibiu și 3 emise de SRPV Cluj și 5 avertizări cod portocaliu: 4 emise de SRPV Timișoara și 1 de SRPV Sibiu.

**La Bucureşti** vremea a fost călduroasă, caniculară în orele amiezii în centrul orașului. Disconfortul termic s-a menținut ridicat, iar indicele temperatură-umezeală (ITU) a depășit pragul critic de 80 de unități. Cerul a fost senin, iar vântul a suflat slab și moderat. Temperatura maximă a fost de 33 de grade la Afumați, de 34 de grade la Băneasa și de 36 de grade la Filaret. La ora 06.00 se înregistrau 15 grade la Băneasa, 18 grade la Afumați și 20 de grade la Filaret.

**3. Prognoza meteorologică în intervalul 23.08.2019, ora 08.00 –24.08.2019, ora 8.00**

**În ţară** vremea va fi călduroasă în cea mai mare parte a teritoriului, local caniculară în Oltenia și în Muntenia. După-amiaza disconfortul termic va fi ridicat, iar indicele temperatură-umezeală (ITU) va atinge sau va depăși pragul critic de 80 de unități pe suprafețe extinse în regiunile vestice, sudice și sud-estice. Cerul va fi variabil, pe arii restrânse cu înnorări temporare, averse și descărcări electrice, după-amiaza și seara, cu precădere în zona montană. Vântul va sufla slab și moderat, cu unele intensificări în Dobrogea, Bărăgan și jumătatea de sud a Moldovei. Temperaturile maxime se vor încadra între 26 de grade în nordul Moldovei și 36 de grade, cu totul izolat, în Lunca Dunării, iar cele minime vor fi cuprinse, în general, între 13 și 23 de grade, cu cele mai scăzute valori în estul Transilvaniei, unde vor fi condiții de ceață.

**La Bucureşti** vremea va fi călduroasă, cu disconfort termic ridicat în orele amiezii, când indicele temperatură umezeală (ITU) va depăși pragul critic de 80 de unități. Cerul va fi variabil, mai mult senin dimineața și noaptea. Vântul va sufla slab și moderat. Temperatura maximă se va situa în jurul valorii de 34 de grade, iar cea minimă va fi de 18...20 de grade.

***II. CALITATEA APELOR***

**Pe râurile interioare**

**S.G.A. Hunedoara** informează că începând cu data de 22.08.2019, ora 08:00, din cauza unor probleme tehnice la stația de epurare Romos, apele uzate neepurate sunt evacuate direct în cursul de apă Romos. Se va reveni cu informații.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Constanța** informează telefonic că la 22.08.2019, în jurul orei 21:20, a fost semnalat un incendiu de deșeuri lemnoase în municipiul Constanța, în zona str. Ecaterina Varga (colț cu str. Karatzali). Se va reveni cu informații.

**G.N.M.-C.J. Constanţa** revine cu informații despre incendiul izbucnit la 21.08.2019, la ora 12:30, în incinta S.C. COMAT S.A. din municipiul Constanța, de pe str. Interioară nr. 3. Au fost afectate câteva hale în care erau depozitate articole de plajă, schele metalice și materiale reciclabile. Echipajele I.S.U. Dobrogea au stins incendiul în aceeaşi zi, în jurul orei 19:30.

**Agenţia Naţională pentru Protecţia Mediului** informează că din rezultatele analizelor efectuate în intervalul 20-21.08.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**A.R.B.D.D. Tulcea** informează că la 22.08.2019, în jurul orei 14:30, a fost semnalat un incendiu de vegetație (stuf) în desfășurare în zona A.P. Chilia 1, în cadrul Districtului Ecologic Chilia. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE